San Cristóbal de las Casas

Byen San Cristóbal de las Casas er en by og en kommune i Chiapas sør i Mexico. Den var en av de første byene som ble grunnlagt i den spanske kolonien Ny-Spania, og var hovedstad i Chiapas fra kolonitida fram til slutten av 1800-tallet, da hovedstaden ble flyttet til Tuxtla Gutiérrez etter en lengre strid mellom byene. I dag regnes den som Chiapas' kulturelle hovedstad, hvor ulike kulturer lever sammen, og er nummer tre i delstaten i innbyggertall og økonomisk betydning. Selve byen hadde 158 027 innbyggere i 2010, mens det i hele kommunen bodde 185 917 mennesker. Byen har bevart arkitekturen fra kolonitida, med røde takstein, brosteinsgater og blomsterfylte balkonger, og er et populært turistmål. Den har status som «Pueblo Mágico». Geografi Beliggenhet Byen ligger på fra 16°46' til 16°35' grader nord og fra 92°26' til 92°43' grader vest. Byen ligger 83 kilometer fra delstatshovedstaden Tuxtla Gutiérrez, i en høyde av 2120 meter over havet. Klima På grunn av høyden nyter San Cristóbal de las Casas et mildt klima med liten temperaturvariasjon gjennom året. Januar er den kjøligste måneden, med en middeltemperatur på 13ºC, mens juni har høyest temperatur med knapt 18ºC. Med noen års mellomrom kan nattefrost forekomme. Årsmiddelnedbøren ligger på over 1100mm, og det aller meste av nedbøren faller i regntida mellom mai og andre uka i oktober. Juni og september er normalt de mest regnfulle månedene. I september og oktober kan det regne sammenhengende mer enn 24 timer når orkaner treffer Gulfkysten. De anretter imidlertid sjelden noen skade så langt fra Gulfkysten. Topografi Kommunen befinner seg i høylandet i Chiapas, dominert av fjellkjeden Sierra Madre de Chiapas. 70 % av arealet er kupert, resten er flatt eller tilnærmet flatt. Fjell innen byområdet Cerro Bolones 2760 moh Cerro El Extranjero 2740 moh Cerro Subida del Caracol 2720 moh Cerro Mitzitón 2640 moh Cerro Cruz Carreta 2620 moh Cerro Grande 2600 moh Cerro El Cagual 2580 moh Cerro Agua de Pajarito 2540 moh Cerro Cenizo 2540 moh Cerro Pandoja 2500 moh Historie Kapteinen og guvernører Diego de Mazariegos grunnla byen Villa Real de Chiapa i 1528 etter å ha slått urfolksgruppene zoque og chiapaneca og gjorde den til hovedstad i provinsen Chiapas. I 1535 ble byvåpenet laget, og byen fikk navnet Villa de San Cristóbal de los Llanos. I 1536 fikk byen byrettigheter, og fikk enda et nytt navn, nemlig Ciudad Real de Chiapa. I 1829, etter frigjøringen fra Spania, kvittet man seg med Real (kongelig), og kalte byen Ciudad de San Cristóbal. I 1848 fikk byen sitt nåværende navn San Cristóbal de las Casas, til ære for byens første biskop, Fray Bartolomé de las Casas. Mellom 1934 og 1943 het byen offisielt Ciudad Las Casas. I kolonitida var San Cristóbal et viktig sentrum for den spanske kolonimakta, og i byen finnes et stort antall kirker, palasser og hus fra denne perioden. Uavhengighet og uro San Cristóbal de las Casas ligger svært nært grensen til Guatemala, og har historiske og kulturelle bånd sørover. I forbindelse med frigjøringen i 1821 gjorde derfor Guatemala krav på Chiapas, mens Mexico gjorde krav på hele Guatemala. Fra San Cristóbal erklærte man seg først uavhengig av Guatemala, og så i 1823 ble området en del av Mexico. I 1826 ble et universitet åpnet i San Cristóbal som var i funksjon fram til 1872. Chiapanekiske separatister opererte i området på 1850-tallet, og i 1858 ble også selve byen angrepet av separatistgeriljaen. I større deler av århundret var det også en strid mellom Tuxtla Gutiérrez og San Cristóbal de las Casas om delstatshovedstaden. I 1834, i 1858-61 og i 1864-68 var Tuxtla Gutiérrez hovedstad, og definitivt fra 1892. I 1911 organiserte godseiere fra San Cristóbal et opprør for å få delstatshovedstaden tilbake, noe som ikke lyktes. Zapatist-gerilja 1. januar 1994 ble San Cristóbal de las Casas okkupert av styrker fra EZLN, kjent som zapatist-geriljaen. De overtok rådhuset og ulike statlige og delstatlige institusjoner, samt at de angrep en militær garnison i området ved byen. Okkupasjonen ble opphevet etter få dager med militære midler. Samme år var byen også åsted for fredsforhandlinger mellom geriljaen og myndighetene. Befolkning 48,1 % av befolkninger er menn, 51,9 % kvinner. Etnisk sammensetning Mer enn 60 % av innbyggerne identifiserer seg som criollos og mestiser. Criollos, kreoler, er folk av spansk opphav, mens mestiser stammer både fra urfolk og fra spanjolene. Disse to gruppene snakker spansk, og kan være vanskelig å skille. 38,98 % av befolkningen tilhører urfolket, av disse er 19,24 % enspråklige. Den største urfolksgruppa er tzotzil-folket, som stammer fra området rundt byen. Kultur Fra og med 2003 er San Cristóbal de las Casas vertskap for festivalen la Cervantina, som finner sted i månedsskiftet oktober/november. Kultursenteret El Carmen, det lille kulturhuset Palacio de Bellas Artes og teatrene Daniel Zebadúa og Hermans Domíngues danner malerisk bakteppet for denne teaterfestivalen. Musikeren og komponisten Alberto Domíngues Borraz, som blant annet har skrevet filmmusikk til filmen Casablanca, var født i byen. Utdanning I 2000 utgjorde analfabeter 17,74 % av befolkningen over 15 år. 16,02 % hadde ikke fullført barneskolen, 17,38 % hadde fullført barneskole som høyeste utdanning og 47,77 % hadde en form for utdannelse utover barneskolen. Viktige institusjoner for høyere utdanning er: El Colegio de la frontera Sur (campus) Universidad Autónoma de Chiapas (campus) Universidad de Ciencias y Artes de Chiapas (campus) Religioner I 2000 var 77,91 % av befolkningen katolsk, 13,26 % var protestanter og 2,87 % tilhørte andre religioner som mormonerne, Jehovas vitner og adventkirken. 4,82 % var uten religiøs tilknytning. Fra 2000 av har en liten gruppe tzotzil'er gått over til islam, og de har i dag to moskeer i San Cristóbal. Reiseliv San Cristóbal er en av Mexicos mest besøkte byer, og dette skyldes til dels den imponerende arkitektoniske arven fra kolonitida. I tillegg er byen åsted for livlig handel med håndverk laget av urfolket fra høylandet i Chiapas, noe som gir en spesiell atmosfære i byen. Byen er også et godt utgangspunkt for reiser rundt i denne spennende delstaten, slik som mayaruinene i Palenque, Cañón del Sumidero-kløfta og urfolkssamfunn i området. Litteratur På spansk Cuaderno estadístico municipal, San Cristóbal de Las Casas, Chiapas. (2004). "Edición 2003". Aguascalientes: INEGI. ISBN 970-13-4428-6. FLORES RUÍZ, Eduardo. (1976). Libro de oro de San Cristóbal de Las Casas. México, D.F.: Ediciones del gobierno del estado de Chiapas. (Información sobre todos los personajes ilustres) Referanser Eksterne lenker Offisielt nettsted (en) San Cristóbal de las Casas Municipality – kategori av bilder, video eller lyd på Commons Kommunens offisielle hjemmeside Enciclopedia de municipios de la SEGOB, San Cristóbal de Las Casas San Cristóbal de las Casas hos Pueblos México Información municipal de San Cristóbal de las Casas en el sitio de Agrochiapas Arkivert 27. september 2007 hos Wayback Machine. Información turística sobre San Cristóbal de Las Casas Visite México, San Cristóbal de Las Casas (Incluye mapa del centro de la ciudad) Sobre las tradiciones y los barrios de San Cristóbal de Las Casas Bilder av urfolk i Chiapas Arkivert 2. november 2015 hos Wayback Machine.